als_Latn dik_Latn sag_Latn
Në radhët e skuadrës norvegjeze të Stromsgodsetit, rivalit të Partizanit për Europa League, është edhe sulmuesi shqiptar me orgjinë kosovare, Flamur Kastrati. E kuptueshme, që ai nuk mund t’i shmangej medias vendase, që do t’i kërkonte një mendim për ndeshjen e nesërme ndaj skuadrës së kuqe të Partizanit.
“Do të jetë një betejë e vështirë. Ekipet e Ballkanit shpesh kanë lojtarë të mirë. Por, për të qenë krejtësisht i sinqertë, unë nuk kam aq frikë prej tyre këtu në shtëpi. Sfida jonë më e ashpër do të jetë në kthim, në kryeqytetin shqiptar”, ka thënë Kastrati për faqen zyrtare të klubit norvegjez të Stromsgodsetit.
“Ata do të bëjnë gjithçka me fuqinë e tyre për zvarritjen e lojës dhe kalimin e kohës, sepse synojnë të marrin një rezultat pozitiv në transfertë. Dyluftimet do të jenë pak të ashpra, të çrregullta edhe me bërryla, ndaj për këtë duhet të përgatitet secili prej nesh. Ne vetëm duhet të qëndrojmë të fokusuar në atë që mund të bëjmë, pa u marrë me asgjë tjetër”, thekson Kastrati.
Por sulmuesi 23-vjeçar shqiptar Flamur Kastrati, i lindur në Oslo të Norvegjisë, njëherësh edhe do t’i paralajmëronte bashkëlojtarët e tij, por edhe tifozët norvegjezë për vështirësinë e ndeshjes së kthimit në Tiranë, duke u shprehur: “Ne duhet ta mundim Partizanin me diferencë të mirë golash në shtëpi. Kjo do të jetë e rëndësishme, për të shkuar me një epërsi të pastër në ndeshjen e kthimit, më 9 korrik, në Tiranë.”
Edhe pse jo titullar në ekipin e Stromsgodsetit, sulmuesi Flamur Kastrati është konsideruar si një talent i futbollit norvegjez, ndërkohë që ka provuar të luajë edhe në Bundesligën 2. Ai i ka përshkuar të gjitha ekipet përfaqësuese të mosha deri në U21.
Në prill të vitit 2013, sulmuesi kosovar është shprehur në media, se ishte në pritje të një ftese nga Kombëtarja kuqezi, ftesë e cila nuk iu dërgua. Në ndeshjen e majit të vitit të kaluar, Kastrati luajti për pak minuta për Kosovën në miqësoren 0-0 ndaj Haitit.
als_Latn als_Latn als_Latn als_Latn als_Latn als_Latn